A Tanács 815/2003/EK rendelete
(2003. május 8.)
a 2002. január 1-jétől 2004. december 31-ig terjedő időszakra vonatkozóan általános preferenciális rendszer alkalmazásáról szóló 2501/2001/EK rendelet 12. cikke végrehajtásáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre,
tekintettel a 2002. január 1-jétől 2004. december 31-ig terjedő időszakra vonatkozóan általános preferenciális rendszer alkalmazásáról szóló 2001. december 10-i 2501/2001/EK tanácsi rendeletre [1], és különösen annak 12. cikke (5) és (8) bekezdésére,
tekintettel a Bizottság javaslatára,
mivel:
(1) A 2501/2001/EK rendelet 7. és 10. cikkében szereplő tarifális vámkedvezményeket azon termékek tekintetében, amelyek kedvezményezett országból származnak, azon ágazatokban, amelyek három egymást követő évben az említett rendeletben szereplő valamely feltételnek megfeleltek, meg kell szüntetni.
(2) Azok a tarifális vámkedvezmények, amelyeket a korábbi rendszer alapján szüntettek meg, vissza kell állítani azokra az ágazatokra, amelyek három egymást követő évben nem feleltek meg az említett rendeletben lefektetett feltételnek.
(3) Azok a legfrissebb és legteljesebb statisztikák, amelyek alapján meg lehet állapítani, hogy a 2501/2001/EK rendeletben szereplő feltételeknek mely ágazatok feleltek meg, az 1997-1999-re vonatkoznak.
(4) E rendelet alkalmazásának időpontját annak figyelembevételével kell megállapítani, hogy a gazdasági szereplőknek mennyi dőre van szükségük a rendeletben megállapított új vámok alkalmazására.
(5) A 2501/2001/EK rendelet I mellékletét módosítani kell a 7. és a 10. cikkben szereplő tarifális vámkedvezmények megszüntetésének vagy visszaállításának feltüntetése érdekében.
(6) A 2501/2001/EK rendelet 12. cikke (8) bekezdésében szereplő feltételnek, miszerint a tarifális vámkedvezmények eltörlését nem kell alkalmazni azokban az esetekben, amikor a kedvezményezett országban legalább 3 %-os a bruttó hazai termék csökkenés, megfelelt Argentína, Uruguay és Venezuela abban az utolsó 12 hónapban, amelyre rendelkezésre állnak adatok.
(7) A 2501/2001/EK rendelet 37. cikkében hivatkozott bizottság nem nyújtotta be véleményét a javasolt bizottsági rendelet mellett, amelyet a Bizottság nyújtott be az említett rendelet 12. cikkének megfelelően meghozandó intézkedésekre tekintettel,
ELFOGADTA EZT A RENDELETET:
1. cikk
(1) A 2501/2001/EK rendelet 7. és 10. cikkében szereplő tarifális vámkedvezményeket 2003. november 1-től 50 %-al, és 2004. május 1-től 100 %-al kell csökkenteni, azon termékek tekintetében, amelyek e rendelet I. mellékletben szereplő kedvezményezett országból származnak, és az abban a mellékletben valamennyi érintett ország mellett említett ágazatokba tartoznak.
(2) A 2501/2001/EK rendelet 7. és 10. cikkében szereplő tarifális vámkedvezményeket 2003. január 1-től vissza kell állítani azon termékek tekintetében, amelyek az e rendelet II. mellékletében felsorolt kedvezményezett országokból származnak, és az abban a mellékletben valamennyi érintett ország mellett említett ágazatokba tartoznak.
(3) A 2501/2001/EK rendelet I. melléklete helyébe e rendelet III. melléklete lép.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. május 8-án.